07.06.2011 19:46   Tänasel kohtumisel Valges Majas leidsid Saksamaa ja Ühendriikide liidrid, et euroala pingetel ei tohi lasta globaalset majandust ohustada, vahendas Reuters.    USA riigipea sõnul tähendaksid euroala tõsised puudujäägid katastroofi kogu maailma majandusele, seepärast tuleb tagada, et probleemi lahendamiseks võetaks kasutusele parimad ideed.    Obama märkis, et Kreeka ootab teistelt euroala riikidelt oma võlakriisi lahendamist ning Saksamaal on olukorra kaardistamisel võtmeroll. Tema sõnul on USA valmis Kreeka probleemide lahendamiseks koostööd tegema, seda muuhulgas ka Rahvusvahelise  Valuutafondiga.    Angela Merkel ütles omaltpoolt, et probleemide lahendamine on kogu euroala ühine huvi ja seetõttu soovivad kõik riigid tagada, et ühe liikme probleemid ei õõnestaks ühisraha stabiilsust.     Fox Newsi teatel rääkisid Merkel ja Obama ka NATO operatsioonidest Afganistanis ja Liibüas ning Lähis-Ida rahuprotsessist. Obama sõnul ei vasta tõele väide, et kahe riigi vaated Liibüa küsimuses lahknevad, sest Saksamaa välistas sõjalise sekkumise.    "Juhin tähelepanu sellele, et lisaressursid ja -personal, mida Saksamaa on Afganistani saatnud, on võimaldanud NATO liitlasvägedel suurendada oma toetust missioonile Liibüa rahva kaitseks," tõi Obama välja. "Kantsler ja mina oleme olnud selgesõnalised. Gaddafi peab tagasi astuma ja andma võimu üle Liibüa rahvale ning kuni ta seda teinud ei ole, saab surve talle ainult kasvada".    Obama nimetas Saksamaad kui Euroopa  südant üheks USA tugevamaks liitlaseks ning kantsler Merkel on USA presidendi sõnul üks tema ähedasemaid partnereid.